ชสอ.ชูดอกเบี้ย4.55%ดูดเงินฝาก3,000ล้านบาท
ชสอ.เร่งระดมเงินฝาก 3,000 ล้าน ทุ่มดอกเบี้ยสูง 4.55% แข่งพันธบัตรคลัง
19 ม.ค. 2558

ชสอ.เร่งระดมเงินฝาก 3,000 ล้าน ทุ่มดอกเบี้ยสูง 4.55% แข่งพันธบัตรคลัง
นายเฉลิมพล ดุลสัมพันธ์ ประธานกรรมการชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ระดมเงินฝากประจำและตั๋วสัญญาใช้เงิน รุ่นออมมั่งมี ระยะเวลา 15 เดือน ให้ดอกเบี้ยสูงถึง 4.35-4.55% ตั้งเป้าหมายระดมเงินฝากครั้งนี้ประมาณ 3,000 ล้านบาท โดยหวังเป็นทางออกเพื่อทดแทนเงินรุ่นก่อนให้ครบกำหนดระยะเวลา เพื่อที่จะดึงสมาชิกสหกรณ์ให้ฝากเงินต่อที่ ชสอ. โดยเฉพาะในช่วงเดือน ม.ค.-ก.พ.นี้ สหกรณ์ออมทรัพย์ครูจะมีการประชุมใหญ่ประจำปีเพื่อจ่ายเงินปันผลให้สมาชิก
สำหรับเงินฝากประจำและตั๋วสัญญาใช้เงินรุ่นออมมั่งมี วงเงินฝาก  1 ล้านบาท จะจ่ายอัตราดอกเบี้ย 4.35%วงเงินฝาก 5 ล้านบาท จ่ายอัตราดอกเบี้ย 4.45 % และวงเงินฝาก 10 ล้านบาทจ่ายอัตราดอกเบี้ย 4.55% โดยเริ่มตั้งแต่วันที่ 19 ม.ค.-10 เม.ย. 2558
นายเฉลิมพล กล่าวว่า ในปีนี้สถานการณ์การแข่งขันระดมเงินฝากรุนแรงมากขึ้น ทั้งการแข่งขันระหว่างสหกรณ์ด้วยกันเอง รวมถึงการแข่งขันกับธนาคารพาณิย์ และผลิตภัณฑ์ทางการเงินต่างๆ เช่น การออกหุ้นกู้-ตราสารหนี้ของบริษัทเอกชนและรัฐวิสาหกิจ ซึ่ง ชสอ.จะต้องมีการปรับตัวจูงใจด้านอัตราดอกเบี้ยที่สูงกว่า  รวมทั้งจูงใจให้สหกรณ์ออมทรัพย์มาฝากเงินกับ ชสอ.เพื่อสร้างเครือข่ายสหกรณ์ให้มีความเข้มแข็ง 
อย่างไรก็ตาม ยืนยันว่าการออกพันธบัตรรุ่นพิเศษ รุ่น “สุขกันเถอะเรา” วงเงินรวม 1 แสนล้านบาท ของกระทรวงการคลังนั้น ไม่ถือว่ากระทบกับการระดมเงินฝากของ ชสอ. เนื่องจาก ชสอ.จ่ายดอกเบี้ยที่สูงกว่าและระยะเวลาการฝากก็สั้นกว่า